Studie: Én av ti kvinner med lungekreft har aldri røyket
Røyking er den fremste årsaken til lungekreft, men en pågående kartlegging av 546 lungekreftopererte i Oslo i tidsperioden 2006 og frem til nå viser at 9,9 prosent av kvinnene som var en del av studien aldri hadde røyket. En av Norges fremste lungekreftforsker, Odd Terje Brustugun, som er fagansvarlig overlege ved lungekreftenheten ved Radiumhospitalet, er en av forskerne som står bak denne studien. - Selv om det høres lite ut med bare 10 prosent, er lungekreft en så hyppig forekommende sykdom, at også aldri-røykerne med lungekreft er en ganske stor pasientgruppe. Drøyt 100 kvinner per år, og noe færre menn, sier Brustugun. Liv Marie (57) har aldri røyket - fikk lungekreft. Les historien på VG+. (Krever innlogging)Kartleggingen er basert på et begrenset utvalg, men gir et innblikk i forekomsten over hele landet. - Denne gruppen vi har sett på er operert på Rikshospitalet, men kommer fra store deler av sørøst-Norge, og skiller seg nok ikke fra pasienter i andre landsdeler, sier han. Studien viser en klar forskjell mellom kjønnene. - Det synes å være flere kvinner enn menn som får lungekreft uten å ha røykt. I en stor gruppe opererte lungekreftpasienter i Oslo var det fire ganger flere aldri-røykende kvinner enn menn, sier Brustugun.De norske forskerne vet ikke om antallet er økende. - Tall vi har samlet bygger på pasienter som ble operert i perioden 2006 til nå, som er et for kort intervall til å si noe om endring over tid, sier lungekreftforskeren. På verdensbasis er det estimert at 53 prosent av alle lungekrefttilfellene hos kvinner ikke er forårsaket av røyking, ifølge studie publisert i Tidsskrift for Den norske legeforeningen. Man ser dog samme tendens også i USA, hvor tre ganger flere aldri-røykende kvinner enn menn får lungekreft årlig, i følge American Society of Clinical Oncology.Lungekreft er den dødeligste formen for kreft i Norge, og er nest hyppigste krefttype både hos menn og kvinner. - Hva som gjør at lungekreft rammer aldri-røykere er for en stor del ukjent. Hvorfor aldri-røykende kvinner i større grad enn menn rammes, er også uklart, sier overlegen. Årsaker kan være passiv røyking, radon og stekos, mens innendørs kullbrenning kan være årsaker i andre deler av verden. Det er likevel lite forskning på hvorfor kvinner er mer utsatt. - Det er naturlig å tenke på andre risikofaktorer, som stekos for eksempel, men lite er gjort på dette, sier Åslaug Helland, førsteamanuensis ved avdeling for kreftbehandling ved Universitetet i Oslo.Kvinner som røyker ser også ut til å være mer utsatt for å få lungekreft. Røykende kvinner fikk lungekreft 19 ganger oftere sammenlignet med ikke-røykende kvinner. Mens hos menn var risikoen for å få lungekreft 13 ganger høyere, viser en undersøkelse som ble publisert i Chest journal i januar i år. «Moderat og tung røyking gir høyere risiko for lungekreft hos kvinner enn hos menn, og denne forskjellen ser ikke ut til å forklares av forskjellene i lungevolum», konkluderer forskerne som har gått igjennom 12.121 lungekreftsaker i England. - Dette er ikke endelig fastslått, og andre studier har ikke vist noen forskjell mellom kjønnene, understreker Brustugun.- Uansett er det viktigst å ikke røyke! Men det er mulig at dette er enda viktigere for jenter enn for gutter. Fest-røykere får også lungekreft hyppigere enn de som aldri røyker, noe særlig jenter dermed burde være klar over. De siste 30 årene har antall menn som får lungekreft flatet ut i Norge. For kvinner har statistikken gått bratt oppover. I 2001 fikk 797 kvinner lungekreft, mens i 2011 fikk 1224 kvinner dette - en økning på nesten 55 prosent. Årsaken er at røyking blant kvinner har blitt hyppigere, og den stigningen vi ser blant lungekreftrammede kvinner nå, reflekterer økning i røyking for 20 år siden, utdyper Brustugun.
Ikke å røyke anses av mange som det sikreste kortet mot lungekreft. Likevel får over 100 norske aldri-røykende kvinner kreften årlig.